Volkswagen Beetle (2011)

Βασικά στοιχεία

Ο διάδοχος του New Beetle παρουσιάστηκε στο Σαλόνι Αυτοκινήτου στη Σαγκάη στις 18 Απριλίου 2011 και διαφημίστηκε επίσημα ως «The 21th Century Beetle» (Το Beetle του 21-ου Αιώνα), καθώς κυκλοφόρησε υπό την ονομασία Beetle σκέτο. Ειδικότερα στη Γερμανία, λανσαρίστηκε στις 5 Νοεμβρίου 2011. Βασίστηκε στο σασί της έκτης γενιάς του Volkswagen Golf και συγκεκριμένα της σεντάν έκδοσης (Jetta), με αποτέλεσμα την αύξηση του συνολικού μήκους, που έφτασε πλέον τα 4,28 μέτρα. Μια άλλη συνέπεια ήταν ότι η διάταξη «κινητήρας μπροστά, εμπρόσθια κίνηση» του προκατόχου New Beetle διατηρήθηκε.
Η ανοιχτή εκδοχή καμπριολέ και η κορυφαίας ισχύος έκδοση Beetle R προστέθηκαν στα τέλη του 2012. Μάλιστα το κάμπριο, που αποκαλύφθηκε στο Σαλόνι Αυτοκινήτου του Λος Άντζελες τον Νοέμβριο του 2012 και λανσαρίστηκε τον Μάρτιο του 2013, προσφερόταν εξ αρχής σε 3 πακέτα αισθητικής: της δεκαετίας του 1950, της δεκαετίας του 1960 και της δεκαετίας του 1970, με αντίστοιχες ρετρό πινελιές αισθητικής.

Αισθητική

Ο προκάτοχος Volkswagen New Beetle είχε εισπράξει πλήθος από αρνητικά σχόλια για την έντονα καμπυλωτή εξωτερική εμφάνισή του, καθώς θεωρήθηκε από μεγάλο μέρος των δημοσιογράφων και του κοινού ότι ήταν «θηλυπρεπής», με αποτέλεσμα πολλοί υποψήφιοι αγοραστές ανδρικού φύλου να κρατήσουν απόσταση. Ως απάντηση, η αισθητική του Beetle των ετών 2011 - 2019 είχε διαμορφωθεί με εντελώς διαφορετική προσέγγιση και είχε γίνει σαφώς πιο επιθετική, με έντονες ακμές, προκειμένου το ντιζάιν να γίνει αποδεκτό και από τα δύο φύλα. Επιπλέον έχει χαμηλότερο και μακρύτερο αμάξωμα, με αυξημένους χώρους για τους πίσω επιβάτες, ενώ και ο πολύ μικρός για την μικρομεσαία κατηγορία C χώρος αποσκευών του New Beetle, που ήταν μόλις στα 209 λίτρα, είχε αυξηθεί στα 310 λίτρα.
Επίσης, το σαλόνι του μεταγενέστερου Beetle φέρει μια σειρά από ρετρό στοιχεία - παραπομπές στον κλασικό Σκαραβαίο, όπως το μεγάλο και στρογγυλό ταχύμετρο στο κέντρο του πίνακα οργάνων (ένα ταχύμετρο σχετικά παρόμοιας σχεδίασης υπήρχε και στο New Beetle), το ταμπλό στο χρώμα του αμαξώματος και το πανομοιότυπης με τον Σκαραβαίο σχεδίασης ντουλαπάκι του συνοδηγού. Μάλιστα υπάρχει και δυνατότητα ρετρό επιλογής και στις ζάντες του μοντέλου, καθώς αρκετές από την συνολική παλέτα επιλογών έχουν κάποια ντιζάιν που θυμίζουν τις ζάντες του κλασικού Σκαραβαίου (φωτογραφικό παράδειγμα, οι ζάντες του Beetle της αρχικής λεζάντας).

Οριστική διακοπή

Η τρίτη γενιά του Beetle, ωστόσο, δεν θα αντικατασταθεί από άλλη ρετρό εκδοχή αναβίωσης, καθώς δεν κατάφερε να βελτιώσει σημαντικά τις μέτριες πωλήσεις του προκατόχου New Beetle του 1997 - 2010. Αν και είχαν αρχίσει να κυκλοφορούν σχετικές φήμες ήδη από τα μέσα του 2017, τελικώς στις 6 Μαρτίου 2018, στο Σαλόνι Αυτοκινήτου της Γενεύης, ο επικεφαλής του τμήματος έρευνας και ανάπτυξης της Volkswagen, Frank Welsch, ανακοίνωσε επίσημα ότι η εταιρεία δεν σχεδιάζει πλέον άλλη γενιά του Beetle και το μοντέλο θα διακοπεί οριστικά όταν ολοκληρωθεί ο κύκλος ζωής της τρέχουσας γενιάς. Στις 13 Σεπτεμβρίου 2018, η Volkswagen ανακοίνωσε επίσημα ότι η παραγωγή του Beetle θα λήξει οριστικά τον Ιούλιο του 2019. Το τελευταίο αντίτυπο του μοντέλου, ένα γαλάζιο κουπέ, κατασκευάστηκε στις 9 Ιουλίου 2019 στο εργοστάσιο της εταιρείας στην Πουέμπλα του Μεξικού, και κύλησε από τη γραμμή παραγωγής στις 10 Ιουλίου, ενώ κατέληξε στο μουσείο της Volkswagen στην Πουέμπλα.